CELEX: 32014R0662
Language: hu
Date: 2014-05-15 00:00:00
Title: Az Európai Parlament és a Tanács 662/2014/EU rendelete ( 2014. május 15. ) az 525/2013/EU rendeletnek az Egyesült Nemzetek Éghajlat-változási Keretegyezményéhez csatolt Kiotói Jegyzőkönyv technikai végrehajtása tekintetében történő módosításáról  EGT-vonatkozású szöveg

27.6.2014   
            
            
               HU
            
            
               Az Európai Unió Hivatalos Lapja
            
            
               L 189/155
            
         AZ EURÓPAI PARLAMENT ÉS A TANÁCS 662/2014/EU RENDELETE
   (2014. május 15.)
   az 525/2013/EU rendeletnek az Egyesült Nemzetek Éghajlat-változási Keretegyezményéhez csatolt Kiotói Jegyzőkönyv technikai végrehajtása tekintetében történő módosításáról
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikke (1) bekezdésére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   rendes jogalkotási eljárás keretében (2),
   mivel:
   
               (1)
            
            
               2012. december 8-án az ENSZ Éghajlat-változási Keretegyezménye (UNFCCC) Feleinek a Kiotói Jegyzőkönyv részes feleinek találkozójául szolgáló Konferenciája a 8. ülésén elfogadta a dohai módosítást, amely létrehozza a Kiotói Jegyzőkönyv második kötelezettségvállalási időszakát, amely 2013. január 1-jétől2020. december 31-ig tart (a továbbiakban: a dohai módosítás).
            
         
               (2)
            
            
               A Kiotói Jegyzőkönyv 4. cikke biztosítja a felek számára annak lehetőségét, hogy a Kiotói Jegyzőkönyv 3. cikke szerinti kötelezettségvállalásaikat közösen teljesítsék. A dohai módosítás elfogadásakor az Unió és tagállamai, valamint Horvátország és Izland kinyilvánította, hogy a Kiotói Jegyzőkönyv szerinti második kötelezettségvállalási időszakban az Unióra és tagállamaira, Horvátországra és Izlandra vonatkozó, a kibocsátás meghatározott mennyiségű korlátozására és csökkentésére vonatkozó kötelezettségvállalások azon a megállapodáson alapulnak, hogy ezeket a Kiotói Jegyzőkönyv 4. cikkével összhangban közösen fogják teljesíteni. A konferenciáról szóló jelentés tartalmazza ezt a nyilatkozatot, amelyet a Tanács 2012. december 17-én jóváhagyott.
            
         
               (3)
            
            
               A Kiotói Jegyzőkönyv előírja, hogy azok a részes felek, amelyek megállapodást kötöttek a Kiotói Jegyzőkönyv 3. cikke szerinti kötelezettségvállalásaik közösen történő teljesítése céljából, határozzák meg e megállapodásban a számukra előírt kibocsátási szintet. A Kiotói Jegyzőkönyv értelmében a közös teljesítési megállapodásokban részt vevő felek az elfogadási okiratuk letétbe helyezésekor kötelesek értesíteni az UNFCCC titkárságát a megállapodásban foglalt feltételekről.
            
         
               (4)
            
            
               A dohai módosítás jóváhagyása, az UNFCCC Feleinek a Kiotói Jegyzőkönyv részes feleinek találkozójául szolgáló Konferenciáján elfogadott, kapcsolódó határozatok végrehajtása, valamint a létrehozandó közös teljesítési megállapodás szükségessé teszik olyan szabályok létrehozását, amelyek egyrészt biztosítják a Kiotói Jegyzőkönyv második kötelezettségvállalási időszakának az Unióban való technikai végrehajtását – ideértve az első és a második kötelezettségvállalási időszak közötti átmenetet is –, másrészt lehetővé teszik a közös teljesítési megállapodás hatékony működését, harmadrészt pedig garantálják, hogy az említett megállapodás összhangban álljon a 2003/87/EK európai parlamenti és tanácsi irányelvvel (3) és a 406/2009/EK európai parlamenti és tanácsi határozattal (4) létrehozott uniós kibocsátáskereskedelmi rendszer (EU ETS) működésével.
            
         
               (5)
            
            
               A Kiotói Jegyzőkönyv első kötelezettségvállalási időszaka során a kibocsátások és az egységek elszámolására és kezelésére, valamint az Unió, a tagállamok és Izland által vállalt kötelezettségek közös teljesítésére vonatkozó nemzetközileg elfogadott követelmények végrehajtására a 280/2004/EK európai parlamenti és tanácsi határozat (5), a 2216/2004/EK bizottsági rendelet (6), és a 920/2010/EU bizottsági rendelet (7) alapján került sor. A 2216/2004/EK és a 920/2010/EU rendeletet a 389/2013/EU bizottsági rendelet (8) váltotta fel, amely jelenleg az EU ETS és a 2009/406/EK határozat végrehajtásával és működésével kapcsolatos egységkezelési rendelkezéseket tartalmaz. A közelmúltban elfogadott, a 280/2004/EK határozatot hatályon kívül helyező és felváltó 525/2013/EU európai parlamenti és tanácsi rendelet (9) nem tartalmaz olyan jogalapot, amely felhatalmazná a Bizottságot arra, hogy a Kiotói Jegyzőkönyv második kötelezettségvállalási időszaka tekintetében elfogadja a szükséges technikai végrehajtási szabályokat a dohai módosítás feltételeinek, a Kiotói Jegyzőkönyv részes feleinek találkozójául szolgáló UNFCCC Feleinek Konferenciáján elfogadott határozatoknak, valamint a közös teljesítési megállapodás feltételeinek megfelelően.
            
         
               (6)
            
            
               Amennyiben valamely tagállam egy sajátos és kivételes helyzet következtében súlyos hátrányt szenved, ideértve például az uniós jogszabályok végrehajtásának a Kiotói Jegyzőkönyv keretében elfogadott szabályokhoz való igazításában tapasztalható elszámolási következetlenségeket, a Bizottságnak – amennyiben a Kiotói Jegyzőkönyv második kötelezettségvállalási időszakának végén még rendelkezésre állnak egységek – a 406/2009/EK határozat szerinti tagállami kötelezettségek teljesítésének sérelme nélkül intézkedéseket kell hoznia a helyzet oly módon való kezelése érdekében, hogy az Unió kibocsátásiegység-forgalmi jegyzékéből igazolt kibocsátáscsökkentési egységeket (CER), kibocsátáscsökkentési egységeket (ERU) és kibocsátható mennyiségi egységeket (AUU) visz át az adott tagállam kibocsátásiegység-forgalmi jegyzékébe.
            
         
               (7)
            
            
               Az 525/2013/EU rendelet 10. cikke (7) bekezdésének végrehajtása egységes feltételeinek biztosítása érdekében a Bizottságra végrehajtási hatásköröket kell ruházni. Ezeket a 182/2011/EU európai parlamenti és tanácsi rendeletnek (10) megfelelően kell gyakorolni.
            
         
               (8)
            
            
               Az UNFCCC Feleinek a Kiotói Jegyzőkönyv részes feleinek találkozójaként szolgáló Konferenciája által elfogadott 1/CMP.8. sz. határozat (a továbbiakban: 1/CMP.8. sz. határozat) módosítja az annak megállapítására vonatkozó szabályokat, hogy egy adott fél a Kiotói Jegyzőkönyv második kötelezettségvállalási időszakában jogosult-e részt venni a rugalmas mechanizmusokban. A határozat emellett korlátokat határoz meg az első kötelezettségvállalási időszakból a másodikba átvihető egységekre vonatkozóan, továbbá előírja, hogy valamennyi részes félnek létre kell hoznia egy számlát az előző kötelezettségvállalási időszakból megmaradt tartalék számára. A határozat előírja továbbá, hogy az (AAU-k első nemzetközi átruházására és az együttes megvalósítású projektekért járó ERU-k kiadására 2 %-os, nyereségrész alapú illetéket kell kivetni közvetlenül a részes felek által korábban birtokolt kibocsátható mennyiségi egységek vagy eltávolítási egységek (RMU-k) kibocsátáscsökkentési egységekké való átalakítását követően. A Kiotói Jegyzőkönyv második kötelezettségvállalási időszakának végrehajtására vonatkozó további szabályokról jelenleg is folynak a tárgyalások.
            
         
               (9)
            
            
               Az e rendeletnek megfelelően elfogadandó, felhatalmazáson alapuló jogi aktusokban a Bizottságnak rendelkeznie kell egy a Kiotói Jegyzőkönyv második kötelezettségvállalási időszakának végén elvégezendő elszámolási folyamatról, amelynek keretében az éves kibocsátási jogosultságoknak a 406/2009/EK szerinti nettó átruházását, valamint a kibocsátási jogosultságoknak az EU ETS-ben részt vevő, de az Unióval és tagállamaival való közös teljesítési megállapodásban nem részes harmadik országokkal végrehajtott nettó átruházását a megfelelő mennyiségű kibocsátható mennyiségi egység átruházásának kell követnie.
            
         
               (10)
            
            
               A kibocsátások elszámolására és a kötelezettségvállalások teljesítése terén elért előrelépésekre vonatkozó nemzetközi szabályok elfogadására várhatóan a következő – 2014 decemberében Limában tartandó – éghajlat-változási konferencián kerül majd sor. Az Unió és tagállamai együttműködnek a harmadik országokkal ennek segítése érdekében.
            
         
               (11)
            
            
               Az 1/CMP.8. sz. határozat felszólítja a feleket, hogy legkésőbb 2014-ig vizsgálják meg újra a második kötelezettségvállalási időszakra vonatkozó kötelezettségvállalásaikat, és a még ambiciózusabb kötelezettségvállalás érdekében töröljenek bizonyos számú AUU-t, CER-t és ERU-t.
            
         
               (12)
            
            
               Az olyan következetes szabályok létrehozása érdekében, amelyek egyrészt biztosítják a Kiotói Jegyzőkönyv második kötelezettségvállalási időszakának az Unióban való technikai végrehajtását – beleértve az első és a második kötelezettségvállalási időszak közötti átmenetet –, másrészt lehetővé teszik az Unió, a tagállamai és Izland által a második kötelezettségvállalási időszak tekintetében vállalt kötelezettségek közös teljesítésére vonatkozó megállapodás hatékony működését, harmadrészt pedig garantálják, hogy az említett megállapodás összhangban álljon az EU ETS működésével és a 406/2009/EK határozattal, a Bizottságnak felhatalmazást kell kapnia arra, hogy a dohai módosítás Unió általi elfogadásának napjától a Kiotói Jegyzőkönyv második kötelezettségvállalási időszakának alapján vállalt kötelezettségek teljesítésére biztosított kiegészítő időszak végéig az Európai Unió működéséről szóló szerződés 290. cikkének megfelelően felhatalmazáson alapuló jogi aktusokat fogadjon el. Különösen fontos, hogy a Bizottság az előkészítő munka során megfelelő konzultációkat folytasson, többek között szakértői szinten is. A felhatalmazáson alapuló jogi aktus elkészítésekor és szövegezésekor a Bizottságnak gondoskodnia kell a vonatkozó dokumentumoknak az Európai Parlament és a Tanács részére történő egyidejű, időben történő és megfelelő továbbításáról, valamint arról, hogy e jogi aktusok összhangban legyenek a nemzetközileg elfogadott elszámolási követelményekkel, a Kiotói Jegyzőkönyv 3. és 4. cikke szerinti, az Unió, annak tagállamai és harmadik országok között létrejött közös teljesítési megállapodással és a vonatkozó uniós jogszabályokkal.
            
         
               (13)
            
            
               A Tanács a 2012. március 9-i következtetéseiben megállapította, hogy a második kötelezettségvállalási időszakra vonatkozó, mennyiségileg meghatározott kibocsátáskorlátozási és -csökkentési kötelezettséget az éghajlat-változási és energiaügyi uniós jogalkotási csomag értelmében a 2013–2020-as időszakban az Unióban kibocsátható teljes üvegházhatásúgáz-mennyiség alapján kell meghatározni, amely tükrözi az Unió azon egyoldalú kötelezettségvállalását, hogy 2020-ra 20 %-kal csökkenti a kibocsátásokat, és ezzel összefüggésben megerősítette, hogy e megközelítés alapján az egyes tagállamok kibocsátáscsökkentési kötelezettségei várhatóan nem fogják meghaladni az uniós jogszabályokban meghatározott kötelezettségeiket.
            
         
               (14)
            
            
               Biztosítani kell az UNFCCC és a Kiotói Jegyzőkönyv testületei által elfogadott, az ERU-knak és CER-eknek az első kötelezettségvállalási időszakból a másodikba való átviteléről szóló vonatkozó határozatokban megállapított korlátoknak való megfelelést.
            
         
               (15)
            
            
               Ezért az 525/2013/EU rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 525/2013/EU rendelet a következőképpen módosul:
   
               1.
            
            
               A 3. cikk a következő pontokkal egészül ki:
               „13a.   »kötelezettségvállalási időszaki tartalék« vagy »CPR«: a 11/CMP.1. sz. határozat melléklete, illetve az UNFCCC vagy a Kiotói Jegyzőkönyv szerveinek bármely más vonatkozó határozata alapján létrehozott tartalék;
               13b.   »az előző kötelezettségvállalási időszakból megmaradt tartalék« vagy »PPSR«: az UNFCCC Feleinek a Kiotói Jegyzőkönyv részes feleinek találkozójaként szolgáló Konferenciája által elfogadott 1/CMP.8. sz. határozat, illetve az UNFCCC vagy a Kiotói Jegyzőkönyv testületeinek bármely más vonatkozó határozata alapján létrehozott számla;
               13c.   »közös teljesítési megállapodás«: a Kiotói Jegyzőkönyv 4. cikkének megfelelően az Unió, annak tagállamai és valamely harmadik ország között annak céljából kötött megállapodás, hogy a Kiotói Jegyzőkönyv 3. cikke szerinti kötelezettségvállalásaikat a második kötelezettségvállalási időszak vonatkozásában közösen teljesítsék;”.
            
         
               2.
            
            
               A 10. cikk a következőképpen módosul:
               
                           a)
                        
                        
                           az (1) bekezdés a következő albekezdéssel egészül ki:
                           „Az Unió és a tagállamok az első albekezdés alapján létrehozott kibocsátásiegység-forgalmi jegyzékeikben elszámolnak a Kiotói Jegyzőkönyv második kötelezettségvállalási időszakában számukra kiosztott kibocsátható mennyiségekkel, és elvégzik az első albekezdésben említett tranzakciókat, az 1/CMP.8. sz. határozatnak, az UNFCCC vagy a Kiotói Jegyzőkönyv testületei által hozott bármely más vonatkozó határozatnak, illetve a közös teljesítési megállapodásnak megfelelően. Ennek céljából az Unió és a tagállamok a saját kibocsátásiegység-forgalmi jegyzékeikben:
                           
                                       —
                                    
                                    
                                       részesfél-számlákat hoznak létre és kezelnek, egy letéti számlát is beleértve, és a részesfél-számlákra a Kiotói Jegyzőkönyv második kötelezettségvállalási időszaka tekintetében számukra kiosztott kibocsátható mennyiségeknek megfelelő mennyiségű AAU-t adnak ki,
                                    
                                 
                                       —
                                    
                                    
                                       elszámolnak a Kiotói Jegyzőkönyv második kötelezettségvállalási időszaka tekintetében a saját kibocsátásiegység-forgalmi jegyzékeikben szereplő AUU-k, eltávolítási egységek, ERU-k, CER-ek, igazolt időszakos kibocsátáscsökkentési egységek és igazolt tartós kibocsátáscsökkentési egységek kiadásával, birtoklásával, átruházásával, megszerzésével, törlésével, visszavonásával, helyettesítésével vagy lejárati idejük megváltozásával,
                                    
                                 
                                       —
                                    
                                    
                                       kötelezettségvállalási időszaki tartalékot hoznak létre és tartanak fenn,
                                    
                                 
                                       —
                                    
                                    
                                       a saját kibocsátásiegység-forgalmi jegyzékeikben szereplő AUU-kat, CER-eket és ERU-kat visznek át a Kiotói Jegyzőkönyv első kötelezettségvállalási időszakából a második kötelezettségvállalási időszakába, valamint létrehozzák az előző kötelezettségvállalási időszakból megmaradt tartalékot és kezelik az abban szereplő AUU-kat,
                                    
                                 
                                       —
                                    
                                    
                                       AUU-k vagy CER-ek átruházása esetén nyereségrészt számolnak el a CER-ek kiadását és az AUU-k első nemzetközi átruházását követően.”;
                                    
                                 
                     
                           b)
                        
                        
                           a szöveg a következő bekezdésekkel egészül ki:
                           „(5)   A Bizottság felhatalmazást kap továbbá arra, hogy a 25. cikknek megfelelően felhatalmazáson alapuló jogi aktusokat fogadjon el annak érdekében, hogy az Unió és a tagállamok kibocsátásiegység-forgalmi jegyzéke révén biztosítsa a Kiotói Jegyzőkönyvnek az 1/CMP.8. sz. határozat, illetve az UNFCCC vagy a Kiotói Jegyzőkönyv testületeinek bármely más vonatkozó határozata, valamint a közös teljesítési megállapodás alapján történő szükséges technikai végrehajtását, az (1) bekezdésnek megfelelően.
                           (6)   A Bizottság felhatalmazást kap továbbá arra, hogy a 25. cikknek megfelelően felhatalmazáson alapuló jogi aktusokat fogadjon el annak érdekében, hogy:
                           
                                       —
                                    
                                    
                                       az éves kibocsátási jogosultságoknak a 406/2009/EK határozattal összhangban történő nettó átruházását, valamint a kibocsátási jogosultságoknak az üvegházhatást okozó gázok kibocsátási egységei Unión belüli kereskedelme céljából a 2003/87/EK irányelv által létrehozott rendszerben részt vevő, de a közös teljesítési megállapodásban nem részes harmadik országokkal végrehajtott nettó átruházását a megfelelő mennyiségű AUU átruházása kövesse egy a Kiotói Jegyzőkönyv második kötelezettségvállalási időszakának végén elvégzendő elszámolási folyamat útján,
                                    
                                 
                                       —
                                    
                                    
                                       el lehessen végezni azokat a tranzakciókat, amelyekre annak érdekében van szükség, hogy az ERU-knak és CER-eknek a Kiotói Jegyzőkönyv első kötelezettségvállalási időszakából a másodikba való átvitelére vonatkozóan az UNFCCC vagy a Kiotói Jegyzőkönyv testületei által elfogadott határozatokban megállapított korlátok alkalmazását hozzá lehessen igazítani a 2003/87/EK irányelv 11a. cikkéhez; ezek a tranzakciók nem érintik a tagállamok azon lehetőségét, hogy az említett korlátokon belül más célból ERU-kat és CER-eket vigyenek át a Kiotói Jegyzőkönyv első kötelezettségvállalási időszakból a másodikba.
                                    
                                 (7)   Amennyiben valamely tagállam egy sajátos és kivételes helyzet következtében súlyos hátrányt szenved, ideértve például az európai uniós jogszabályok végrehajtásának a Kiotói Jegyzőkönyv keretében elfogadott szabályokhoz való igazításában tapasztalható elszámolási következetlenségeket, a Bizottság a Kiotói Jegyzőkönyv második kötelezettségvállalási időszakának végén még rendelkezésre álló egységek függvényében intézkedéseket hozhat a helyzet kezelése érdekében. E célból a Bizottságot fel kell hatalmazni arra, hogy végrehajtási jogi aktusok elfogadása révén az Unió kibocsátásiegység-forgalmi jegyzékéből CER-eket, ERU-kat és AUU-kat vigyen át az adott tagállam kibocsátásiegység-forgalmi jegyzékébe. Ezeket a végrehajtási jogi aktusokat a 26. cikk (2) bekezdésében említett vizsgálóbizottsági eljárásnak megfelelően kell elfogadni. Az említett végrehajtási jogi aktusok elfogadására a Bizottságnak adott felhatalmazás attól az időponttól hatályos, amikor az Unió elfogadja a Kiotói Jegyzőkönyv dohai módosítását.
                           (8)   Az (5) és (6) bekezdésben említett, felhatalmazáson alapuló jogi aktusok elfogadása során a Bizottság egyaránt biztosítja a 2003/87/EK irányelvnek és a 406/2009/EK határozatnak való megfelelést és a nemzetközileg elfogadott elszámolási követelmények következetes végrehajtását, továbbá gondoskodik az átláthatóságról és garantálja az AUU-knak, az eltávolítási egységeknek, az ERU-knak, a CER-eknek, az igazolt időszakos kibocsátáscsökkentési egységeknek és az igazolt tartós kibocsátáscsökkentési egységeknek az Unió és a tagállamok általi pontos elszámolását, miközben a lehető legnagyobb mértékben elkerüli az adminisztratív terheket és költségeket, ideértve a nyereségrészhez, valamint az informatikai eszközök fejlesztéséhez és karbantartásához kapcsolódó adminisztratív terheket és költségeket is. Kiemelten fontos, hogy a Bizottság a felhatalmazáson alapuló jogi aktusok elfogadását megelőzően a szokásos gyakorlat szerint járjon el, és konzultáljon szakértőkkel, így a tagállamok szakértőivel is.”
                        
                     
         
               3.
            
            
               A 11. cikk a következő bekezdéssel egészül ki:
               „(3)   Az Unió és a tagállamok a Kiotói Jegyzőkönyv második kötelezettségvállalási időszakának végén – az 1/CMP.8. sz. határozatnak, illetve az UNFCCC vagy a Kiotói Jegyzőkönyv testületei által elfogadott más vonatkozó határozatoknak, valamint a közös teljesítési megállapodásnak megfelelően – az üvegházhatású gázoknak a kibocsátható mennyiségeik által lefedett forrásonkénti kibocsátásával és nyelőnkénti eltávolításával egyenértékű mennyiségben visszavonják a saját kibocsátásiegység-forgalmi jegyzékeikből az AUU-kat, eltávolítási egységeket, ERU-kat, CER-eket, igazolt időszakos kibocsátáscsökkentési egységeket és igazolt tartós kibocsátáscsökkentési egységeket.”
            
         
               4.
            
            
               A 25. cikk a következőképpen módosul:
               
                           a)
                        
                        
                           a (2) bekezdésben az első mondat helyébe következő szöveg lép:
                           „A Bizottságnak a 6. és 7. cikkben, valamint a 10. cikk (4) bekezdésében említett, felhatalmazáson alapuló jogi aktusok elfogadására vonatkozó felhatalmazása ötéves időtartamra szól 2013. július 8-tól kezdődő hatállyal.”;
                        
                     
                           b)
                        
                        
                           a cikk a következő bekezdéssel egészül ki:
                           „(2a)   A Bizottságnak a 10. cikk (5) és (6) bekezdésében említett, felhatalmazáson alapuló jogi aktusok elfogadására vonatkozó felhatalmazása a Kiotói Jegyzőkönyv dohai módosításának az Unió általi elfogadásának napjától a Kiotói Jegyzőkönyv második kötelezettségvállalási időszaka alapján vállalt kötelezettségek teljesítésére biztosított kiegészítő időszak végéig marad hatályban.”
                        
                     
         
               5.
            
            
               A 26. cikk a következő bekezdéssel egészül ki:
               „(3)   Ha a bizottság a 10. cikk (7) bekezdésében említett jogi aktusok esetében nem nyilvánít véleményt, a Bizottság nem fogadja el a végrehajtási jogi aktus tervezetét, és a 182/2011/EU rendelet 5. cikke (4) bekezdésének harmadik albekezdését kell alkalmazni.”
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 15-én.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         D. KOURKOULAS
      
   
   
      (1)  2014. február 26-i vélemény (a Hivatalos Lapban még nem tették közzé).
   
      (2)  Az Európai Parlament 2014. április 16-i álláspontja (a Hivatalos Lapban még nem tették közzé) és a Tanács 2014. május 13-i határozata.
   
      (3)  Az Európai Parlament és a Tanács 2003. október 13-i 2003/87/EK irányelve az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról (HL L 275., 2003.10.25., 32. o.).
   
      (4)  Az Európai Parlament és a Tanács 2009. április 23-i 406/2009/EK határozata az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről (HL L 140., 2009.6.5., 136. o.).
   
      (5)  Az Európai Parlament és a Tanács 2004. február 11-i 280/2004/EK határozata az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról (HL L 49., 2004.2.19., 1. o.).
   
      (6)  A Bizottság 2004. december 21-i 2216/2004/EK rendelete a 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti kibocsátásforgalmi-jegyzékek egységesített és biztonságos rendszeréről (HL L 386., 2004.12.29., 1. o.).
   
      (7)  A Bizottság 2010. október 7-i 920/2010/EU rendelete a 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti, az uniós kibocsátáskereskedelmi rendszer 2012. december 31-én befejeződő kereskedési időszakát szolgáló uniós kibocsátásiegység-forgalmi jegyzék létrehozásáról (HL L 270., 2010.10.14., 1. o.).
   
      (8)  A Bizottság 2013. május 2-i 389/2013/EU rendelete a 2003/87/EK európai parlamenti és tanácsi irányelv, valamint a 280/2004/EK és a 2009/406/EK európai parlamenti és tanácsi határozat szerinti uniós kibocsátásiegység-forgalmi jegyzék létrehozásáról, továbbá a 920/2010/EU és az 1193/2011/EU bizottsági rendelet hatályon kívül helyezéséről (HL L 122., 2013.5.3., 1. o.).
   
      (9)  Az Európai Parlament és a Tanács 2013. május 21-i 525/2013/EU rendelete az üvegházhatást okozó gázok kibocsátásának nyomon követésére és bejelentésére, valamint az éghajlatváltozással kapcsolatos egyéb információk nemzeti és uniós szintű bejelentésére szolgáló rendszerről, valamint a 280/2004/EK határozat hatályon kívül helyezéséről (HL L 165., 2013.6.18., 13. o.).
   
      (10)  Az Európai Parlament és a Tanács 2011. február 16-i 182/2011/EU rendelete a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).